Diari Oficial de la Generalitat Valenciana


Sumari del DOGV 3848, del 02-10-2000 (2000/7906)

ORDRE de 25 de setembre de 2000, de la Conselleria d'Economia, Hisenda i Ocupació, per la qual s'aproven les bases reguladores del Pla de Racionalització de les Cooperatives amb Secció de Crèdit per al 2000.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3848

Data del DOGV
:   02-10-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/7906


Data del document
:   25-09-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * economia social
    * entitat de crèdit
    * concurs administratiu
    * programa d'actuació
    * cooperativa
    * suport econòmic

ORDRE de 25 de setembre de 2000, de la Conselleria d'Economia, Hisenda i Ocupació, per la qual s'aproven les bases reguladores del Pla de Racionalització de les Cooperatives amb Secció de Crèdit per al 2000. [2000/F7906]
  
El Govern Valencià està executant al llarg dels últims anys un pla d'actuació excepcional que tracta d'afrontar la racionalització de les cooperatives amb secció de crèdit, mitjançant el foment de la integració en unitats més sòlides i rendibles, i la desaparició d'aquelles entitats la presència en el mercat de les quals oferisca un escàs valor afegit per als socis de les cooperatives i en canvi supose un seriós risc per als depositants per la seua inviabilitat econòmica.
  
Així mateix, es tracta de possibilitar la disminució de la fallida econòmica als depositants d'aquelles entitats la situació econòmica de les quals no permet la restitució íntegra dels seus depòsits. I, finalment, es pretén que la situació patrimonial que pateix alguna d'aquestes entitats no comporte una desconfiança generalitzada en la solidesa del sector.
  
En aquesta sisena edició del pla de racionalització es pretén avançar en el sanejament del sector oferint una nova oportunitat a aquelles entitats que, en no reunir els requisits i les condicions establits en el pla, no van poder acollir-se a les ajudes habilitades en els anys anteriors.
  
Per tot això, i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià,
  
ORDENE
  
CAPÍTOL I
  
Pla de Racionalització de les Cooperatives
  
amb Secció de Crèdit
  
Article 1. Aprovació del pla
  
S'aprova el present Pla de Racionalització de les Cooperatives amb Secció de Crèdit per a 2000, que inclou les condicions i els requisits per a l'accés a les ajudes públiques que s'hi recullen, i la forma d'acreditar aquests requisits.
  
Article 2. Àmbit
  
Sense perjudici del que disposa la disposició addicional única d'aquesta ordre, podran acollir-se al present pla de racionalització les cooperatives amb secció de crèdit que, estant inscrites en el registre especial que hi ha a l'Institut Valencià de Finances, patisquen un deteriorament notori i irrecuperable de la seua solvència.
  
Article 3. Objecte
  
Aquest pla d'actuació excepcional pretén afrontar la racionalització de les cooperatives amb secció de crèdit en crisi, així com pal·liar la fallida econòmica patida pels depositants que han confiat el seus estalvis a aquesta secció.
  
Article 4. Exigència de responsabilitat
  
Quan hi haja indicis suficients que en el deteriorament de la situació econòmica de la cooperativa haja influït notablement, per acció o omissió, l'actuació negligent, dolosa o culpable del seu Consell Rector, d'algun dels seus membres, o de personal directiu, la concessió de les ajudes previstes en aquesta ordre estarà condicionada al fet que s'exercisquen les accions necessàries d'exigència de responsabilitat i, si és el cas, reparació o indemnització contra les persones presumptament responsables. El requisit d'exigència de responsabilitat, reparació o indemnització podrà considerar-se complit quan s'haja incoat el corresponent procediment judicial pels mateixos fets.
  
Article 5. Beneficiaris
  
Podran ser beneficiaris de les ajudes previstes en aquesta ordre:
  
a) Els intermediaris financers que assumisquen els actius i passius de les seccions de crèdit de cooperatives que es troben en la situació descrita en l'article 2 d'aquesta ordre.
  
Les ajudes tindran per objecte la compensació a l'intermediari financer cessionari de l'assumpció del dèficit resultant de la diferència entre el valor dels actius i els passius cedits.
  
b) Quan una cooperativa es trobe immergida en un procediment concursal, segons es recull en l'article 16 d'aquesta ordre, els intermediaris financers o, si no n'hi ha, les corporacions locals que adquirisquen la condició de creditors, per cessió de crèdits dels depositants originals de la secció de crèdit de la cooperativa.
  
Les ajudes tindran per objecte la compensació de la diferència entre l'import pel qual s'hagen adquirit els crèdits i el seu valor de restitució, calculat d'acord amb la situació patrimonial de la cooperativa posada de manifest en el procés concursal.
  
Article 6. Criteris d'actuació
  
Els criteris d'actuació seran els següents:
  
a) La cessió d'actius i passius de la secció de crèdit a un intermediari financer no suposarà l'assumpció per aquest de possibles passius contingents.
  
b) A més de la dissolució de la secció de crèdit es procedirà la dissolució i liquidació de la resta de la cooperativa, llevat que es justifique davant l'Institut Valencià de Finances la necessitat i conveniència de la seua permanència per al millor servei al seus socis.
  
c) Per raons d'índole social o comercial, l'intermediari financer cessionari podrà assumir, totalment o parcialment, l'import de la quitança corresponent als depositants, a què fa referència l'apartat 4 de l'article 8 d'aquesta ordre.
  
d) Per a la determinació de la quantitat que en concepte de quitança han d'assumir els depositants, s'aplicarà un mateix percentatge de reducció al volum dels depòsits mantinguts per cadascun d'ells. A l'efecte de determinar el volum d'aquests depòsits, l'Institut Valencià de Finances comprovarà l'existència de documentació suficientment acreditativa d'aquests.
  
e) L'Institut Valencià de Finances sol·licitarà els informes que considere necessaris a aquelles conselleries a les quals la normativa vigent atribuïsca competències en la matèria.
  
Article 7. Requisits previs per a la concessió de les ajudes
  
1. Sense perjudici del que estableixen els articles 4 i 16 d'aquesta ordre, seran requisits previs els fets següents:
  
a) Que les entitats cedent i cessionària sol·liciten acollir-se a les ajudes previstes en aquesta ordre.
  
b) Assumpció pels titulars dels depòsits d'almenys la meitat del dèficit patrimonial ajustat de la secció de crèdit, mitjançant la subscripció d'un acord de liquidació reflectit en document públic, en el qual s'assenyale, almenys:
  
- Nom i cognoms del depositant.
  
- Número d'identificació fiscal.
  
- Saldo de cadascun dels comptes.
  
- Import que s'accepta en concepte de quitança.
  
- Cessió expressa de la totalitat dels drets que per import de la quitança pogueren mantenir com a creditors a favor de la Generalitat Valenciana. Aquesta cessió s'entendrà sense menyscapte de les quantitats que eventualment percebien com a conseqüència de les accions de responsabilitat o reparació de danys contra els membres del Consell Rector o el personal directiu, que en tot cas, correspondran als demandants.
  
- Renúncia a qualsevol reclamació a la Generalitat Valenciana.
  
c) L'adopció per l'Assemblea General de l'acord d'aprovació del projecte d'escissió de la seua secció de crèdit, fixat en un conveni previ amb l'intermediari financer cessionari, mitjançant la cessió dels seus actius i passius, d'acord amb el que preveuen els articles 66 i 67 del Text Refós de la Llei de Cooperatives de la Comunitat Valenciana, aprovat pel Decret Legislatiu 1/1998, de 23 de juny. A més a més, l'Assemblea General adoptarà l'acord de sol·licitar la baixa de la cooperativa en el Registre Especial de Cooperatives amb Secció de Crèdit i, si és el cas, l'acord de dissolució de la cooperativa.
  
2. Els documents referits als requisits assenyalats en l'apartat anterior serviran com a justificant per a la concessió de les ajudes.
  
Article 8. Import que cal subvencionar
  
1. A efectes del que preveu aquesta ordre, la determinació del dèficit patrimonial ajustat de la secció de crèdit serà efectuada per l'Institut Valencià de Finances.
  
2. Amb caràcter previ, els saldos mantinguts per qualsevol titular en els seus comptes de depòsit, seran compensats amb les posicions deutores vençudes que mantinga en la cooperativa, tant en qualitat d'acreditat com d'avalista.
  
3. Les possibles indemnitzacions pactades amb membres del Consell Rector o personal directiu de l'entitat no es consideraran a l'efecte de la determinació del dèficit objecte de la subvenció.
  
4. Una vegada deduït del dèficit les possibles indemnitzacions, els titulars dels depòsits assumiran, com a mínim, el 50% del dèficit patrimonial ajustat de la secció de crèdit, a través de la quitança proporcional en els seus depòsits.
  
5. La part restant del dèficit patrimonial de la secció de crèdit serà coberta per la Generalitat, a través de la concessió d'una subvenció a l'intermediari financer cessionari.
  
6. En el supòsit que entre els actius de la secció de crèdit es troben crèdits a altres seccions de la cooperativa, el patrimoni conjunt de les quals siga negatiu, per a la valoració d'aquests crèdits se seguirà el procediment següent:
  
a) Es determinarà el dèficit patrimonial comptable de les seccions prestatàries.
  
b) Es realitzarà una valoració dels seus béns immobles, es calcularan les potencials plusvàlues que s'obtindrien en el cas de procedir a l'alienació, les quals es deduiran del dèficit patrimonial comptable, i s'obtindrà el dèficit ajustat o, si és el cas, el superàvit patrimonial ajustat.
  
c) Fins a la xifra de dèficit ajustat de les seccions prestatàries es condonarà el crèdit a aquestes, cosa que haurà de ser aprovada en Assemblea General de socis i l'intermediari financer cessionari haurà de conéixer expressament aquesta circumstància en l'escriptura de cessió d'actius i passius. Per la resta del crèdit, l'intermediari financer cessionari podrà exigir garantia hipotecària dels béns d'actiu fix de la cooperativa, o garantia personal dels socis de les seccions prestatàries.
  
d) L'existència de superàvit patrimonial ajustat en les seccions prestatàries impossibilitarà la condonació del seu crèdit i l'import d'aquest superàvit s'addicionarà al de la resta de les seccions de la cooperativa, a l'efecte del que estableix l'apartat següent.
  
7. En el supòsit que el patrimoni conjunt de la resta de seccions de la cooperativa, incloses les potencials plusvàlues deduïdes de la manera descrita en la lletra b) de l'apartat 6 anterior, resulte positiu, el seu import es deduirà del dèficit patrimonial de la secció de crèdit, i s'obtindrà el dèficit ajustat que s'assumirà d'acord amb el que estableixen els apartats 4 i 5 d'aquest article.
  
8. A l'aportació de la Generalitat Valenciana es deduiran tots aquells recursos que, si és el cas, puguen aportar altres institucions públiques per a la mateixa finalitat.
  
9. Els fons corresponents a les ajudes previstes en aquest pla es lliuraran en un únic desemborsament, una vegada justificada i concedida l'ajuda.
  
Article 9. Documentació
  
1. Sense perjudici del que disposen els articles 11 i 16 d'aquesta ordre, per a l'obtenció de les ajudes públiques s'haurà de presentar la documentació següent:
  
a) Sol·licitud de l'ajuda pública, subscrita per les entitats cedent i cessionària.
  
b) El document públic referit en la lletra b) de l'article 7 d'aquesta ordre.
  
c) La certificació de l'acord de l'Assemblea General d'aprovació del projecte d'escissió de la secció de crèdit, així com l'escriptura pública de cessió d'actius i passius.
  
d) Llistat de les inversions creditícies, que reflectisca les posicions dels deutors.
  
e) Les certificacions dels acords de l'Assemblea General relatius a la sol·licitud de la baixa de la cooperativa en el Registre Especial de Cooperatives amb Secció de Crèdit i, si és el cas, a la dissolució de la cooperativa.
  
2. En el supòsit que en la cooperativa s'hagueren produït les actuacions previstes en l'article 4 d'aquesta ordre:
  
a) Certificació de l'acord dels socis o dels depositants, d'adopció de les accions d'exigència de responsabilitat i, si és el cas, reparació o indemnització.
  
b) Còpia de la demanda presentada davant l'òrgan judicial competent.
  
CAPÍTOL II
  
Disposicions generals
  
Article 10. Dotació pressupostària
  
La dotació pressupostària per al finançament d'aquest Pla de Racionalització de les Cooperatives amb Secció de Crèdit en l'exercici 2000 ascendeix a cinquanta milions de pessetes (33.917.574 PTA), a càrrec del programa 631.50 Actuacions sobre el Sector Financer, i a la línia pressupostària 403/000/00, del pressupost de la Generalitat Valenciana per al 2000.
  
Aquesta quantitat podrà ser ampliada per mitjà de les modificacions pressupostàries que resulten aprovades d'acord amb la legalitat vigent, a les quals es donarà la publicitat requerida.
  
Article 11. Documentació complementària
  
1. Les sol·licituds de les ajudes previstes en aquesta ordre hauran de dur adjunta la documentació indicada en els articles 9 o 16.3, segons pertoque.
  
2. El receptor de la subvenció haurà d'acreditar que es troba al corrent de les seues obligacions tributàries amb l'estat i l'administració autonòmica i amb la Seguretat Social.
  
3. Així mateix, es facilitarà la documentació referent a la sol·licitud i, si és el cas, a l'obtenció de subvencions o ajudes procedents de qualsevol administració o ens públic per a la mateixa finalitat.
  
4. A més de la documentació assenyalada en els apartats anteriors, l'Institut Valencià de Finances queda facultat per a sol·licitar, en cada cas, la documentació complementària que estime convenient.
  
Article 12. Presentació de sol·licituds
  
La sol·licitud, juntament amb la documentació requerida, es dirigirà a l'Institut Valencià de Finances, plaça de Nàpols i Sicília, número 6, 46618 València, sense perjudici del que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, quant al lloc de presentació.
  
Article 13. Termini
  
El termini de presentació de sol·licituds de concessió de les ajudes regulades per aquesta ordre acabarà el 16 d'octubre de 2000.
  
Article 14. Tramitació
  
La tramitació de les ajudes previstes en aquesta ordre serà realitzada per l'Institut Valencià de Finances, el director general del qual emetrà les corresponents propostes de resolució de concessió i de pagament de la subvenció.
  
Article 15. Resolució
  
1. El conseller d'Economia, Hisenda i Ocupació dictarà les resolucions sobre les sol·licituds de subvenció rebudes, sense perjudici del que estableix l'apartat 4 de l'article 46 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.
  
2. Totes les sol·licituds s'atendran per ordre d'entrada de la documentació exigible.
  
3. El termini màxim per a dictar resolucions serà fins al 15 de novembre de 2000. Si en aquest termini no es dicta cap resolució, s'entendrà que la sol·licitud ha sigut desestimada, sense perjudici de l'obligació de l'administració de resoldre expressament totes les peticions que se li formulen.
  
Article 16. Situacions concursals
  
1. El desenvolupament d'un procediment concursal en una cooperativa amb secció de crèdit no impedirà l'aplicació d'aquesta ordre, en el marc de la legislació vigent.
  
2. Quan una cooperativa es trobe en una situació concursal, es podrà plantejar qualsevol fórmula d'actuació que, llevat de casos de força major, permeta la restitució del mateix percentatge de depòsits a tots els depositants, sempre que l'import que ha de subvencionar l'administració no excedisca del calculat d'acord amb el que estableix l'article 8 d'aquesta ordre.
  
3. En aquestes situacions, la documentació requerida en l'apartat 1 de l'article 9 d'aquesta ordre serà substituïda per la següent:
  
a) Sol·licitud de l'ajuda pública per part dels beneficiaris previstos en la lletra b) de l'article 5 d'aquesta ordre.
  
b) El document públic referit de la lletra b) de l'article 7 d'aquesta ordre.
  
c) Llista definitiva de creditors o relació de crèdits reconeguts, segons pertoque en el procediment concursal.
  
Article 17. Revocació de la subvenció
  
La subvenció concedida podrà ser revocada, i exigit el seu reintegrament, en el supòsit que l'administració comprovara que el beneficiari, intermediari financer o, si és el cas, la corporació local haguera destinat la subvenció rebuda a una finalitat distinta d'aquella per a la qual fou concedida, o no haguera declarat qualsevol altra subvenció pública obtinguda o simplement concedida per a la mateixa finalitat.
  
DISPOSICIÓ ADDICIONAL ÚNICA
  
També es podran acollir a les ajudes regulades en aquesta ordre, aquelles cooperatives amb secció de crèdit que havent sigut donades de baixa en el registre especial que hi ha a l'Institut Valencià de Finances a partir de 1997, inclusivament, no pogueren acollir-se al pla de racionalització dels exercicis corresponents per trobar-se immergides en procediments judicials inconclusos.
  
DISPOSICIONS FINALS
  
Primera
  
Excepcionalment, i atenent raons de notori interès social, econòmic o de força major, es podran ampliar els terminis que s'assenyalen en els articles 13 i 15, apartat 3, d'aquesta ordre.
  
Segona
  
La concessió i la quantia de les ajudes regulades en aquesta ordre estarà condicionada, a més del compliment del requisits que en cada cas s'indiquen, a l'existència de crèdit pressupostari habilitat amb aquesta finalitat pel pressupost de la Generalitat Valenciana
  
En cap cas s'imputaran les sol·licituds desestimades per aquesta causa a exercicis econòmics posteriors, llevat d'autorització expressa del Consell de la Generalitat Valenciana.
  
Tercera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 25 de setembre de 2000
  
El conseller d'Economia, Hisenda i Ocupació,